7 जून की बैठक में सिर्फ नीतीश बोले; मांझी ने कहा-आप हमसे ज्यादा बूढ़े हो गए
बिहार में महागठबंधन सरकार से अलग होने के बाद हिंदुस्तानी आवाम मोर्चा सेकुलर के संरक्षक सह बिहार के पूर्व मुख्यमंत्री जीतन राम मांझी ने अलगाव की पूरी कहना बताई है। मांझी ने बताया है कि सीएम नीतीश कुमार के साथ हुई 7 जून की बैठक में क्या-क्या हुआ।
बिहार में महागठबंधन सरकार से अलग होने के बाद हिंदुस्तानी आवाम मोर्चा (सेकुलर) के संरक्षक और पूर्व मुख्यमंत्री जीतन राम मांझी ने अलगाव की पूरी कहानी बताई है। मांझी ने कहा कि CM नीतीश कुमार के साथ हुई 7 जून की बैठक में कुछ ऐसा हुआ कि हमने अलग राह पर चलने का फैसला ले लिया। हमने कसम खाई थी साथ रहने की, नीतीश ने तोड़ी है।
मांझी ने महागठबंधन से बाहर निकलने की खुद इनसाइड स्टोरी बताई है...
मांझी बुधवार को नालंदा पहुंचे। उन्होंने बताया कि 7 जून को मुख्यमंत्री नीतीश कुमार ने मिलने का वक्त दिया था। मैं अपनी पार्टी के सभी विधायकों और एक MLC के साथ CM आवास मिलने पहुंचा। मिलने का संदर्भ हमारी पार्टी के विधायकों के चुनाव क्षेत्र में विकास के मामले, ट्रांसफर-पोस्टिंग का मामला था। 45 मिनट तक हमारी CM से मुलाकात हुई, लेकिन 35 मिनट तक CM नीतीश कुमार ही बोलते रहे।
नीतीश बोले- JDU में मिल जाइए, नहीं तो बाहर जाइए
CM ने कहा, 'आप कहां पड़े हुए हैं, मेरे दल में आ जाइए और साथ मिलकर काम कीजिए। हम आपको इतना प्यार, सम्मान और इज्जत देते हैं।'
मुख्यमंत्री के कहते-कहते मांझी ने कहा कि हमने सुना है कि बूढ़े लोग सिर्फ अपनी ही बातें करते हैं। एक तो हम बूढ़े हैं और हमें लगता है कि हमसे ज्यादा बूढ़े आप हो गए हैं, जो लगातार अपनी ही बातें कह रहे हैं। हम लोगों को भी बोलने का मौका दीजिए। उसी दौरान CM ने कह दिया कि पार्टी का जहां तक सवाल है, आप जनता दल यूनाइटेड में मिल जाइए, नहीं तो बाहर चले जाइए। दो बार उन्होंने इस बात को रिपीट किया। मांझी के मुताबिक इसके बाद भी उन्होंने इस बात को गंभीरता पूर्वक नहीं लिया। जीतन राम मांझी ने कहा कि उन्होंने मुख्यमंत्री से आग्रह किया कि पार्टी का विलय छोड़कर सब शर्तें हमें मंजूर हैं।
आप तो हमसे भी ज्यादा बूढ़े हो गए हैं...
मांझी ने कहा कि हमारी कोर कमेटी की बैठक बुलाई गई। बैठक में पार्टी के 11 मेंबर शामिल हुए और सभी मेंबर ने यही निर्णय लिया कि किसी भी सूरत में पार्टी का विलय नहीं होना चाहिए। जीतन राम मांझी ने कहा इसके बाद वो जब भी मुख्यमंत्री से हिंदुस्तानी आवाम मोर्चा सेकुलर के बारे में बात करना चाहते थे तो वे विजय चौधरी पर बात टाल देते थे। और कहते थे कि आपको जो भी समस्या है वो विजय चौधरी जी को बताइए।
12 जून को हम सीधे विजय चौधरी के पास गए और उन्हें बताया कि हमारी पार्टी के लोग विलय के लिए तैयार नहीं है। इसके बाद विजय चौधरी ने कहा कि आप अगर मर्ज करने के लिए तैयार नहीं है तो बाहर चले जाइए। इसके बाद वहां से निकलने के बाद उन्होंने मंत्री संतोष सुमन को इस्तीफा देने की बात कही। संतोष ने अपना त्यागपत्र दे दिया।
जीतन राम मांझी ने नालंदा के सर्किट हाउस में पत्रकारों से बातचीत की। जैसे ही वो कुर्सी पर बैठे सर्किट हाउस की बिजली चली गई और जीतन राम मांझी ने चुटकी लेते हुए कहा कि जानबूझकर काट दी क्या जी?
शराबबंदी पर उठाए सवाल
जीतन राम मांझी ने शराबबंदी पर भी सवाल उठाए। उन्होंने कहा कि नीतीश कुमार ने शराब नीति बनाई, जो बहुत अच्छी बात है। हमारे यहां शराब बनती थी। हमारे माता-पिता शराब पीते थे, बेचते थे। लेकिन हम आज तक शराब को हाथ नहीं लगाए। क्योंकि हम जानते हैं कि शराब बहुत खराब है।
शराबबंदी का जो बिहार में इंप्लिमेंटेशन हो रहा है इसमें गरीबों को बहुत परेशानी हो रही है। बड़े कारोबारी पैसे देकर छूट जा रहे हैं। मजदूर अगर शराब पी रहे हैं तो उसे जेल भेज दिया जा रहा है। आज करीब 5 लाख लोग शराब के कारण जेल में हैं। जिसमें 3 से 3.50 लाख लोग गरीब और मजदूर हैं। हमने मुख्यमंत्री से आग्रह किया कि शराबबंदी पर समीक्षा कीजिए।
ललन सिंह पर भी साधा निशाना
एक सवाल के जवाब में जीतन राम मांझी ने कहा कि दुकान चलाने का मतलब होता है, खरीद-फरोख्त। वे बड़े आदमी हैं। नेशनल लीडर हैं। इतनी छोटी बात उनके मुंह से शोभा नहीं देती है। वह साबित करें कि क्या हमने गिव एंड टेक किया है। हमारी पार्टी छोटी है या बड़ी है। इसका कोई मतलब नहीं है। अगर खरीद-फरोख्त की बात होती तो याद कीजिए 19 फरवरी 2015 को एक पॉकेट में रेजिग्नेशन लेटर और दूसरे पॉकेट में असैंबली भंग करने का लेटर था। अगर महत्वकांक्षा होती तो हम असैंबली वाला लेटर बढ़ाते और 6 महीने और मुख्यमंत्री रह सकते थे।
18 जून को हम पार्टी लेगी निर्णय
जीतन राम मांझी ने कहा कि हमारी पार्टी डेमोक्रेटिक पार्टी है आने वाले 18 जून को हम नेशनल कमेटी की बैठक बुलाएंगे और उस बैठक में हम निर्णय लेंगे। अपनी पार्टी को किसी भी पार्टी में मर्ज नहीं करेंगे। हिंदुस्तानी आवाम मोर्चा सेकुलर पार्टी बिहार में नया एक्सपेरिमेंट करेगी और खुद को स्थापित करेगी।
मांझी ने कहा कि वह कभी भी महागठबंधन के साथ में नहीं थे। वे हमेशा मुख्यमंत्री नीतीश कुमार के साथ में थे। उन्होंने कहा कि उन्होंने अपनी मां की कसम खाकर नीतीश कुमार के साथ हमेशा रहने की बात की थी, लेकिन हम नीतीश कुमार को धन्यवाद देते हैं कि उन्होंने हमें कसम से मुक्त कर दिया।
नीतीश के प्रधानमंत्री उम्मीदवारी पर जीतन राम मांझी ने कहा कि हम सभी लोग चाहते हैं नीतीश कुमार देश के प्रधानमंत्री बनें। हालांकि अब खुद नीतीश कुमार और उनके पार्टी के लोग बोल रहे हैं कि नीतीश कुमार PM मटेरियल नहीं है। नीतीश कुमार में यह काबिलियत है और वे पिछले 20 साल से अच्छे प्रशासक के रूप में बिहार में काम कर रहे हैं।